# *Csanytelek Község Önkormányzata Jegyzőjétől*





***6647 Csanytelek, Volentér János tér 2.***

## 🖀: 63/578-512, 06/20/3142365 Email: jegyzo@csanytelek.hu

CS/704-7/2022.

**Á l t a l á n o s i n d o k o l á s**

**a személyes gondoskodást nyújtó szociális ellátásokról, azok igénybevételéről, valamint a fizetendő intézményi térítési díjakról** szóló **3/2017. (II. 28.) önkormányzati rendelet módosításáról szóló ../2022. (VII. .. .) önkormányzati rendelet-tervezet előterjesztéséhez**

Az Alsó- Tisza-menti Önkormányzati Társulás Társulási Megállapodása értelmében (a jogalkotásról szóló 2010. évi CXXX. törvény 5. § (8) bekezdése felhatalmazó rendelkezését alkalmazva) székhely településként Csanytelek Község Önkormányzata Képviselő-testülete vált jogosulttá 2013. július 01. napjától a tárgyi önkormányzati rendelet alkotására.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdés a) pontjában szabályozott rendelkezés értelmében: *önkormányzati rendelethez tartozó indokolást* *nem kell közzétenni, ha annak a társadalmi, gazdasági, költségvetési hatása, környezeti és egészségi következménye, adminisztratív terhe nem kimutatható.* Erre tekintettel a tárgyi indokolás közzétételét nem tartom indokoltnak.

Emlékeztetem Önöket arra, hogy a Képviselő-testület az Alsó- Tisza-menti Önkormányzati Társulás Társulási Tanácsa kezdeményezésére 2/2020. (II. 28.) szám alatt kiadott önkormányzati rendeletével módosította a tárgyban hatályos rendeletét, amely 2020. április 1. napján lépett hatályba. A koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésekről szóló 603/2020. (XII. 18.) Korm. rendeletében 2021. december 31. napjáig megtiltotta a (szociális intézményre is vonatkoztatva) *az intézményi térítési díjak összegének emelését*, így annak összege 2020. évben megállapított díjtételen áll jelenleg. Időközben megjelent a veszélyhelyzettel összefüggő átmeneti szabályokról szóló 2021. évi XCIX. törvény, melynek 147. §-a értelmében a fent írt Kormányrendeletben megszabott határidőként 2020. XII. 19. – 2022. június 30. napja közötti időszakot jelölt meg, ami alatt *nem lehet díjtétel emelést végrehajtani.*

A díjtétel emelésének tilalma 2021. évben és a 2022. I. negyedévében is nagy mértékű bevétel kiesést okozott a szociális intézményben folyó étkeztetési szolgáltatás nyújtása során az önkormányzat 100 %-os tulajdonában lévő KÉBSZ Kft számára. A helyzetet tovább rontotta az infláció, az élelmiszerárak folyamatos emelkedése, a közüzemi díjak növekedése, a munkabérek változása, úgy a minimálbér, mint a garantált bérminimum esetében. A felsorolt tételek közül csak a bérek különbözetének kompenzálására sikerült anyagi forrás kiegészítéshez jutnia a szolgáltatást végző Kft-nek, ami csökkentette a bevétel kiesés mértékét, de nem oldotta meg a többi problémát.

A Remény Szociális Alapszolgáltató Központ idei évi költségvetését csak azért nem kell nagyobb összegű támogatással kiegészíteni a székhely önkormányzat 2022. évi költségvetéséből, mert 2021. évben a központi költségvetésből megemelt feladat-finanszírozással és kiegészítő támogatás nyújtásával (viszonylag éven belül késői időponttal) működési kiadások fedezeteként felhasznált összegen túl, pénzmaradványa keletkezett. Ezt a pénzmaradványt az intézmény az idei évi költségvetéséből visszapótolta az előző évi önkormányzati támogatás többlet finanszírozása kiegyenlítése jogcímén. Az intézményben folyó szakmai munkát nehezítő covidjárvány okozta költségek, a többletmunka anyagi ráfordítása olyan költségvetési összegeket emésztett fel az intézményben, amelyet nem ellensúlyoz a szociális intézményben foglalkoztatott közalkalmazottak számára bérkompenzáció címén nyújtott központi támogatás, ezért *a közel másfélévi változatlan intézményi szolgáltatási díjak – takarékos gazdálkodás melletti - emelése elkerülhetetlen.* Ezt a tényt az intézmény vezetője által benyújtott, a szociális intézmény önköltségszámítására alapozott adatok előző évek díjtételeinek összevetése támasztja alá. Nem hanyagolható el az ellátottak körében a megemelkedett ellátásuk összegének terhelhetősége, amely lehetővé teszi az intézményi térítési díj 2022. második félévétől való megemelését.

Az Szt. 115. § (1) bekezdése akként rendelkezik, hogy az intézményi térítési díj összegét tárgyév április 1. napjáig van mód megállapítani, de annak összege az adott évben egy ízben módosítható. A tárgyban hatályos

önkormányzati rendelet mellékleteinek módosításával, a meglévő mellékletek cseréjével megoldható jogsértés nélkül a díjtétel emelés 2022. szeptember 1. napjával.

**R é s z l e t e s I n d o k o l á s**

**a Bevezető részhez**

A rendelet-tervezet bevezető-része *azon jogszabályi helyek megjelölését* tartalmazza, amelyek az önkormányzat képviselő-testülete számára a *jogalkotás törvényi kellékeként tárgykörben* egyrészt *felhatalmazást ad* (azAlaptörvény 32. cikke (1) bekezdése a) pontja*,* a szociális igazgatásról és szociális ellátásokról szóló 1993. évi III. törvény 132. § (4) bekezdés d) pontja, a 92. §-a) *önkormányzati rendelet megalkotására, származékos jogalkotói hatáskör* feltüntetését az *önkormányzat feladatkörét meghatározó szabályokat* az (Mötv. 13. § (1) bekezdés 8a. pontja, az Szt. 62. § (2) bekezdése, 92. § (1) bekezdés b) pontja, (2) bekezdés f) pontja a 115. § (1) bekezdése, a jogalkotásról szóló 2010. évi CXXX. törvény 5. § (5) bekezdése szerinti feladatkörében eljárva, Csongrád Városi Önkormányzat Képviselő-testülete, Felgyő Községi Önkormányzata Képviselő-testülete, Tömörkény Községi Önkormányzat Képviselő-testülete *hozzájárulását,* továbbá az Ügyrendi Bizottság és a Pénzügyi Ellenőrző, Foglalkoztatáspolitikai és Településfejlesztési Bizottság által az önkormányzat szervezeti és működési szabályzatéról szóló 14/2015. (XI. 27.) önkormányzati rendelete 23. § (4) bekezdés b) pontja és 24. § (2) bekezdés e) pontja szerint feljogosított *véleményének kikérését,* valamint a nemzetiségek jogairól szóló 2011. évi CLXXIX. törvény 81. §-a szerint a *Csanyteleki Roma Nemzetiségi Önkormányzat Képviselő-testülete egyetértési joga* gyakorlásátfoglalja magába.

**1. §**

Az alaprendelet 1. - 8. melléklete helyébe a tárgyi önkormányzati rendelet 1. - 8. melléklete lép, amely a 2022. szeptember 1. napjától a szociális intézményekben érvényes intézményi térítési díjak összegét foglalja magába.

**1. melléklet**

A **Remény Szociális Alapszolgáltató Központ** szolgáltatásai igénybe vétele után fizetendő *intézményi* *térítési díj napi nettó összegét tartalmazza*.

**2. melléklet**

A **Gondozási Központ Rózsafüzér Szociális Otthon** szolgáltatásai igénybe vétele után fizetendő *intézményi térítési díj napi nettó összegét tartalmazza.*

**3. melléklet**

Az **Esély Szociális Alapellátási Központ** által nyújtott szolgáltatások után fizetendő *intézményi térítési díj napi nettó összegét tartalmazza.*

**4. melléklet**

A **Remény Szociális Alapszolgáltató Központ** által nyújtott szolgáltatások után megállapított *személyi térítési díjra* irányadó intézményi térítési díjból adott kedvezmények általános forgalmi adó nélkül számított összegét tartalmazza.

**5. melléklet**

A **Gondozási Központ Rózsafüzér Szociális Otthon** által nyújtott szolgáltatások után megállapított *személyi térítési díjra* irányadó intézményi térítési díjból adott kedvezmények általános forgalmi adó nélkül számított összegét tartalmazza, adagra vetítve.

**6. melléklet**

Az **Esély Szociális Alapellátási Közpon**t által nyújtott szolgáltatások után megállapított *személyi térítési díjra* irányadó intézményi térítési díjból adott kedvezmények általános forgalmi adó nélkül számított összegét tartalmazza, adagra vetítve.

**7. melléklet**

A **Remény Szociális Alapszolgáltató Központban** a *szociálisan nem rászorult személyek által igénybe-vett szolgáltatások* után fizetendő intézményi térítési díjának általános forgalmi adó nélküli összegét foglalja magában.

**8. melléklet**

Az **Esély Szociális Alapellátási Központban** *a szociálisan nem rászorult személyek által igénybe-vett szolgáltatások* után fizetendő intézményi térítési díjának általános forgalmi adó nélküli összegét foglalja magában.

**2. §**

A az IRM rendelet 78. §-ában szabályozott módon *záró rendelkezésként* tartalmazza *a rendelet hatályba* *léptetése időpontját,* amely *2022. szeptember 1. napja,*  amely kellő időt hagy az érintettek számára a változásra való felkészülésre. Az önkormányzati rendelet-tervezet megismerhetősége az önkormányzati rendelet-tervezet hirdetményben való közzétételével biztosított volt, iránta érdeklődés nem mutatkozott. Az önkormányzati rendelet az önkormányzat honlapján és a nemzeti jogszabálytárban elérhető, a községi könyvtárban és a hivatalban megtekinthető, a település lakossága a havonta megjelenő helyi lapban, a Csanyi Hírmondóban kap jegyzői tájékoztatást a rendelet hatályba lépéséről. A záró rendelkezések között kapott helyet a tárgyi rendelet hatályon kívül helyezése, továbbá a *rendelet aláírására jogosítottak neve és tisztsége, a záradék szövege, amely a rendelet kihirdetése időpontját az önkormányzat szervezeti és működési szabályzatában meghatározott formátumban tartalmazza.*

C s a n y t e l e k, 2022. június 30.

………………………………..

Kató Pálné jegyző